Betjenten kom ikke alvorligt til skade, men gerningsmanden er sigtet for vold mod tjenestemand.

En 29-årig mand bliver søndag eftermiddag fremstillet i grundlovsforhør, efter han overfaldt en politibetjent ved halv tre-tiden natten til søndag. Manden blev i forbindelse med ballade under sin bytur i Jomfru Ane Gade anholdt og taget med på stationen til afhøring. Men undervejs på turen i politibilen overfaldt han de to betjente. - Han sparker ud efter en af vores betjente og rammer ham i ansigtet, fortæller vagtchef Torben Larsen. Selvom betjenten ikke kom noget alvorligt til, er der stadig tale om en alvorlig sag, når man går til angreb på en betjent, lyder det fra vagtchefen. - Det er meget alvorligt. Al vold mod tjenestemænd ser vi på med stor alvor. Og det er også derfor, han i dag bliver fremstillet i grundlovsforhør - sigtet efter Straffelovens paragraf 119 og 121. Jurister vil efter forhøret søndag tage stilling til, om den 29-årige skal varetægtsfængsles.